Ego Guido, Laticensis archidiaconus, notum facio quod Guntherus de Villa super Arciam miles, laude et assensu filiorum suorum Macarii et Hugonis, et filiarum Dame et Gilette, dedit in perpetuam eleemosinam domui de Moris quidquid habebat in foresta de Buxeriis, videlicet sextam decime partem; et quidquid habebat in prato de Bruet, quod situm est apud Loches, inter molendinum Charbonnet et molendinum Girardi. Item dictus Macarius filius Guntherii, laude et assensu fratris sui Hugonis, et sororum suarum Dame et Gilette, dedit in perpetuam eleemosinam domui de Moris tertiam partem omnium que habebat apud Buxerium et in finagio ejusdem ville in hominibus, terris, pratis, censu, nemoribus, et in omnibus aliis rebus absque ulla retentione. Relique vero due partes omnium istarum rerum vendidit fratribus predicte domus pro viginti duabus libris Pruvinensibus, antequam pater ejus religionis habitum assumpsisset. Anno Domini MºCCºXXºIVº.